khistorydata/jeongjo-sjw-relations huggingface dataset:
정조 21년
金勉柱以義禁府言啓曰時囚罪人洪樂莘原情公事判付內各別嚴勘放送事命下矣洪樂莘漢城府啓辭批旨內戶籍設廳亦一都監則其事體之尊嚴擧行之關緊果何如也始旣無難循襲更又無難煩請法綱雖曰掃地寧有是乎亦何敢諉罪於郞官乎設廳以後判堂施以畿郡徒竄之典其餘諸堂削職郞吏等令攸司照法處置罪取考律文則大典通編贓盜條有曰帳籍偸取者邊遠定配監臨官吏失覺察者減三等推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣洪樂莘邊遠定配減三等杖八十收贖告身盡行追奪江原道橫城縣安昌驛徒二年定配而以批旨內辭意具罪目依例發遣府羅將押送配所何如傳曰允如有功議各減一等可也
정조 21년
金勉柱以義禁府言啓曰洪樂莘杖八十收贖告身盡行追奪江原道橫城縣安昌驛徒二年定配草記批旨內允如有功議各減一等可也事命下矣洪樂莘七代祖履祥扈聖原從功臣永安尉五寸親云功議各減一等杖六十收贖告身盡行追奪徒一年定配之意敢啓傳曰知道
정조 21년
禁府啓目加平郡守鄭殷祥原情云云傳旨問目內辭緣泛稱遲晩刑推得情何如判付啓諸條旣不發明待査啓上來除刑推議處爲良如敎
정조 21년
漢城判尹趙心泰疏曰伏以臣直是儱侗闒憃之一武夫耳姿居最下而荷千古不世之遇揚歷太驟報蔑尺寸而受九天洪造之私兜攬踰分至若華城重寄九歲再叨委寄之重重於方面專制之榮榮於元帥園寢密邇縱遂拱護之誠樓櫓甫完實乏保障之乘臣夤緣幸會依藉寵靈罔功而受濫賞不漸而陞峻資前後之猥蒙褒嘉畢竟之得免僨誤何莫非曲庇攸曁而亦豈臣始望之所到也哉及夫重務纔解復畀戎垣之宿趼趨走於諸將之列又侈金吾之兼銜翺翔於大夫之後尤以是惶悸若隕淵谷而顧臣遭逢不敢自有其身生死夷險一聽於天而已感激鴻私跼高蹐厚唯思奔走竭蹶庶圖涓埃之酬矣千萬不自意京兆新命忽下此際臣手奉除書且惶且感不知措躬之所也噫班聯九卿職長三輔是果何等責任雖使望實素孚資歷俱優者當之猶且逡巡不敢遽膺今乃加之於如臣百無似之賤品殆若循序例授者然在臣身榮耀極矣其爲玷名器而累聖簡非細故也府坐有命庚牌踵臨不敢唐突祈免日昨賓筵亦不免隨例進參而因仍蹲冒視若固有則實非私分之所敢安玆不得不猥入文字仰暴衷懇伏乞聖明俯垂諒察亟命遞改臣新授職名以重公器仍治臣瀆擾之罪以肅朝綱千萬幸甚臣無任云云答曰省疏具悉卿其勿辭行公
정조 21년
丁巳九月十二日辰時上詣摛文院齋宿入侍時行都承旨徐邁修行左承旨李晩秀行右承旨尹得孚左副承旨李肇源右副承旨金勉柱同副承旨閔昌爀假注書呂東植李弘謙記注官金良倜記事官吳泰曾一提學鄭民始原任直閣南公轍檢校待敎沈象奎原任待敎李存秀以次隨駕上具翼善冠衮龍袍乘輿出協陽門由肅章門進善門入內閣門降輿升堂諸臣以次侍立肇源曰再昨日次對戶曹判書金華鎮以關西穀事出擧條而大臣所奏中以錢換穀四字誤書以以穀較穀事甚可駭原擧條付標以入當該注書所當重勘而本院請推之外無他可施之罰何以爲之乎上曰生疎所致爲先從重推考可也出擧條上曰十邑應製榜今方出之二直提學與抄啓文臣編次榜目出付各該邑守可也得孚曰元子宮小學將爲畢講繼講冊子先爲依例問議于在外師傅諭善處後始可稟定而謹考當宁進講時前例則講冊問議講書院則講官承命問議于師傅諭善侍講院則宮官承命問議講學廳則肅廟朝進講冊子問議之例久遠謄錄難以考出而顧今講學廳只有臣一人日次講席連爲進參他無推移之道故敢此仰達矣上曰卿則諭善也卽春坊之賓客講院之實諭善豈可爲宮官講官之事乎在外師傅諭善處勢將書問待其答與卿意草記可也出擧條上曰繼講冊子當待收議而諭善之意則以爲何冊爲好耶得孚曰文理速成似莫如史記矣上曰講規體重非經則不陳史記等書似當兼讀而以經書中某書爲主自是故例予亦兼讀史略盡爲成誦矣蓋史略文太簡故記太略似不如通鑑之稍詳未知如何得孚曰臣向以私書問於師傅則其答以爲通鑑緝略煩簡得中可合進講云臣得見其冊則乃是唐板比之少微通鑑此似爲優矣上曰此旣唐板云若非改印或謄出則不可矣命書傳敎曰右承旨許遞與未差之代前望單子入之待下批牌招察任又命書榻敎曰前禮曹參判尹得孚仍任命書傳敎曰今番行幸時輦過邑儒生應製居首者給分其中前察訪李長演前銜六品云令該曹復職調用事分付命書榻敎曰明日眞殿行禮時大臣儀賓閣臣參班命退諸臣以次退出
정조 21년
行都承旨徐邁修坐行左承旨洪義榮坐直行右承旨李晩秀坐左副承旨李肇源坐右副承旨金勉柱坐同副承旨閔昌爀坐直注書金履永拿處柳遠鳴仕假注書李弘謙仕直事變假注書金銓仕
정조 21년
金勉柱啓曰大司憲李城輔掌令許鍒在外執義趙德潤掌令尹寅基持平朴載德洪時溥牌招啓辭未下監察茶時之意敢啓傳曰知道
정조 21년
以司謁趙順得手本別監金道郁爲先除下後其罪狀令攸司從重科治事傳于金勉柱曰有關掖庭風俗刑推定配次爲先嚴囚
정조 21년
以咸鏡監司李鼎運狀啓今九月二十二日誕日陳賀箋文上送事傳于洪義榮曰誕賀御極以後未嘗爲之則諸道賀箋以陳賀箋文上送爲語雖曰謬例當有釐正者此狀啓還下送此後以誕日賀箋上送事措語狀啓改修正上送事回諭
정조 21년
以平安兵使任嵂啓本式年武科初試入格人開坐事傳于李肇源曰車正民之近二百步鐵箭可謂罕聞自是實才乎抑一時得意乎卿親執試取後狀聞事回諭
정조 21년
以全羅監司李得臣狀啓朔膳柚子依昨年例以他物種代封事令該曹稟旨分付事傳于閔昌爀曰依狀請施行事回諭
정조 21년
李肇源以都摠府言啓曰今日入直內三廳武兼禁軍及軍兵等當爲中日習射而眞殿行禮相値不得爲之之意敢啓傳曰知道
정조 21년
丁巳九月十三日卯時上詣眞殿行禮入侍時行都承旨徐邁修行左承旨洪義榮行右承旨李晩秀左副承旨李肇源右副承旨金勉柱同副承旨閔昌爀假注書呂東植李弘謙記注官金良倜記事官吳泰曾一提學鄭民始原任直閣南公轍檢校待敎沈象奎原任待敎李存秀以次隨駕上具翼善冠衮龍袍乘輿入萬寧門降輿入正肅門詣板位引儀唱上行四拜禮仍詣殿內行酌獻禮引儀唱上降復位行四拜禮禮畢上曰戶曹郞官入侍賤臣承命出傳與戶曹佐郞尹光心偕入進前上曰殿前簾帳長短尺數爾其詳細看審以趁再明日造成入來可也命書榻敎曰再明日眞殿簾帳修改時只戶工判及戶曹郞廳一員待令上曰左右相入侍東植承命出傳與左議政蔡濟恭右議政李秉模偕入進前濟恭等曰經宵齋宿聖體若何上曰一樣矣敎濟恭曰念卿八耋之年何能連日勞動乎再明日則勿爲入來好矣仍命退濟恭等退出上出正肅門乘輿出萬寧門由內閣後門入泰秋門還內諸臣以次退出
정조 21년
丁巳九月十三日申時上御重熙堂左承旨入侍時行左承旨洪義榮假注書李弘謙記注官承膺祚記事官吳泰曾以次進伏訖上曰領府事近日諸節何如義榮曰以微感數日添苦今則差減矣命書判付訖命退承史以次退出
정조 21년
行都承旨徐邁修坐直行左承旨李晩秀坐右承旨李肇源坐直左副承旨金勉柱坐右副承旨閔昌爀坐同副承旨申鳳朝未肅拜注書金履永仕直柳遠鳴病假注書趙璜鎮仕事變假注書金銓仕
정조 21년
徐邁修啓曰明日摛文院齋宿再明日咸興永興兩本宮衣幣香燭親傳相値視事頉稟之意敢啓傳曰知道
정조 21년
注書柳遠鳴病代以趙璜鎮爲假注書
정조 21년
徐邁修啓曰卽者校理朴吉源副校理洪樂游謂有情勢陳疏徑出原疏纔已捧入矣所當直捧禁推傳旨而此與無端徑出有異推考警責玉堂上下番俱空事甚未安副應敎韓光植校理安策副校理鄭東榦修撰李升運洪秀晩竝卽牌招以爲推移入直之地何如傳曰允
정조 21년
以校理朴吉源副校理洪樂游聯名上疏傳于徐邁修曰特以愛禮之意責之溺職之失而徑出之疏豈但諉罪承宣乎遞差
정조 21년
徐邁修啓曰副應敎韓光植校理安策副校理鄭東榦修撰李升運副修撰洪秀晩牌不進罷職傳旨今方捧入而玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰違牌玉堂只推牌招入直
정조 21년
以副應敎韓光植校理安策副校理鄭東榦修撰李升運副修撰洪秀晩牌不進罷職傳旨傳于徐邁修曰只推
정조 21년
以金履永囚單子傳于金勉柱曰與捧入之承旨差間分揀放送
정조 21년
金勉柱啓曰大司憲李城輔掌令許鍒在外執義趙德潤掌令尹寅基持平洪時溥朴載德牌招啓辭未下監察茶時之意敢啓傳曰知道
정조 21년
徐邁修啓曰吏曹郞廳來言承旨有闕政事取稟傳曰前望單子入之
정조 21년
承旨前望單子入之申鳳朝落點
정조 21년
徐邁修啓曰副應敎韓光植校理安策副校理鄭東榦修撰李升運副修撰洪秀晩再牌不進罷職傳旨今方捧入而玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允待開門牌招
정조 21년
以副應敎韓光植校理安策副校理鄭東榦修撰李升運副修撰洪秀晩再牌不進罷職傳旨傳于徐邁修曰竝許遞
정조 21년
李晩秀以戶曹言啓曰臣華鎮與正郞臣尹光心工曹判書臣金文淳佐郞臣金圭容依定式進詣於義本宮奉審則朝陽樓正堂雨漏一庫東行閣庫庫雨漏樂善齋正堂西簷雨漏一庫北行閣雨漏一庫啓慶軒雨漏三庫薍簾十浮破傷西墻挾門二隻杖夫折傷分付各該司使之卽速修改而亦令本曹郞廳監董擧行之意敢啓傳曰知道
정조 21년
李晩秀以戶曹言啓曰臣華鎮與正郞臣尹光心依定式進詣鄕校洞於義宮奉安閣彰義宮奉審則於義宮奉安閣無頉處而彰義宮藏譜閣蘆簾二浮遮陽二浮破傷東挾板門四隻腐傷永慕堂雨漏一庫咸一齋庫庫雨漏易安窩北柱一箇動退日閑齋庫庫雨漏遮陽二浮板門一隻破傷壹淸軒庫庫雨漏二酉軒北簷椽木二箇腐傷四美堂雨漏三庫六德齋庫庫雨漏七相樓浮椽庫庫腐傷八祥檻雨漏一庫玖思齋庫庫雨漏內外墻垣庫庫頹圮分付各該司使之卽速修改而亦令本曹郞廳監董擧行之意敢啓傳曰知道
정조 21년
李晩秀以戶曹言啓曰臣華鎮與正郞臣尹光心進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 21년
李晩秀以賑恤廳言啓曰中部鞋廛契任掌金光弼今月十三日本洞路傍得一歲遺棄男兒同里居良女李召史自願收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
李肇源以兵曹言啓曰新除授忠州營將曺命集除拜許久不卽辭朝多日留滯誠極駭然緝察之任不可久曠改差何如傳曰允
정조 21년
李肇源以兵曹言啓曰羽林衛將申百祿五衛將朴文絅俱以身病猝重時月之內無望供職呈狀乞遞實病旣如此則宿衛輪番之任不可久曠竝改差何如傳曰允
정조 21년
李肇源以御營廳言啓曰本廳糧餉色從事官李惟秀身病甚重勢難察任改差何如傳曰禁衛從事官相換可也
정조 21년
金勉柱以刑曹言啓曰別監金道郁刑推定配次爲先嚴囚事命下矣依傳敎金道郁嚴囚之意敢啓傳曰知道
정조 21년
金勉柱以義禁府言啓曰江原道橫城縣安興驛徒一年定配罪人洪樂莘定配所草記中安興驛誤以保安驛書入至於啓下臣之矇然不察之失不勝惶恐而原草記令政院改付標啓下何如傳曰允
정조 21년
金勉柱以義禁府言啓曰前承旨金達淳拿問重勘事傳旨啓下矣金達淳因他罪已爲拿囚待開坐添問目捧供之意敢啓傳曰知道
정조 21년
禁府啓目前長連縣監曺允彦原情云云傳旨問目內辭緣泛稱遲晩究厥情狀極爲痛駭所當請刑是白乎矣曾經都摠都事勿爲請刑載在大典通編且有嚴問捧口招之命上裁何如判付啓目見民戶之飄蕩不爲躬審以致恤典之斑駁者究厥所爲不可但以痛駭言此而若此則常時檢田之政孰肯足躡乎施以禁錮三年以懲他守令爲良如敎
정조 21년
左承旨洪義榮疏曰伏以經筵取稟事體莫重而經宿未下不卽提稟臣在該房罪著溺職悚蹙縻措譴罰是俟卽者入直玉堂因此聯疏見斥以拖至經宵自引以不能論責至有相率徑出之擧臣於是益不勝滿心惶愧晏然職次義所不敢玆陳短章徑出禁扃伏乞聖明亟勘臣昏謬之失以安私分仍治臣擅離之罪以肅朝綱千萬幸甚臣無任云云踏啓字
정조 21년
丁巳九月十四日辰時上御誠正閣諸承旨持公事入侍時行都承旨徐邁修行右承旨李晩秀左副承旨李肇源右副承旨金勉柱同副承旨閔昌爀記事官柳遠鳴假注書李弘謙記事官承膺祚吳泰曾戶曹郞廳尹光心以次進伏訖邁修讀奏咸鏡監司李鼎運啓本進上物種封進事晩秀讀奏黃海監司李義駿啓本康翎縣反庫事上命書判付訖敎光心曰爾於明日持簾帳待令於萬安門外而預爲整齊趁卽擧行之地可也命先退光心退出上敎晩秀曰再明日本宮香祝陪進時畿伯當陪往而聞今行部云使撥路飛報以趁再明入來可也晩秀曰今番十邑應製居首人以許赴監試會試事下敎矣若以給分例擧行則當未赴於明春會圍何以爲之乎上曰許赴會試者若曰直赴云則似近於直赴進士例故雖不以直赴書出而此皆以直赴例擧行之意分付該曹可也命書傳敎曰次對筵話之關係民事處尤宜審愼而不但爽實亦有相左於後考者未免改下豈有如許事體乎生疎之注書何足責其日當該入侍承旨拿問重勘注書爲先推考仍命退承史以次退出
정조 21년
行都承旨徐邁修齋宿行左承旨李晩秀齋宿右承旨李肇源齋直左副承旨金勉柱齋宿右副承旨閔昌爀齋宿同副承旨申鳳朝齋直注書金履永齋直柳遠鳴病假注書趙璜鎮齋宿事變假注書金銓仕
정조 21년
藥房提調李時秀副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
上詣摛文院入堂內後內閣政院玉堂藥房口傳問安答曰知道
정조 21년
李肇源啓曰備邊司郞廳來言今日賓對日次而咸興永興兩本宮衣幣香燭親傳齋戒相値不得來會云矣敢啓傳曰知道
정조 21년
以吏曹參議李勉兢牌不進罷職傳旨傳于徐邁修曰只推更爲牌招
정조 21년
有政吏批判書宋煥箕在外未肅拜參判未差參議李勉兢進行都承旨徐邁修進啓曰判書宋煥箕在外未肅拜參判未差小臣獨政未安何以爲之敢稟傳曰只出緊任以沈象奎爲校理高宅謙爲副校理柳相祚爲副修撰洪樂游爲宗簿正尹載伋爲漢城判官朴齊家爲永平縣令
정조 21년
兵批判書李祖源進參判柳誼病參議李文會病參知尹致性入直右承旨李肇源進以丁範祖爲知事李寅植爲羽林將柳載熙李恒訥爲五衛將蔡述夏爲忠翊將李永喆爲忠州營將同知單金爔僉知單洪昌猷護軍李身晦李鼎揆洪義榮洪仁浩竝單付副護軍蔡弘遠金祖淳尹光普尹光顔竝單付副司直朴吉源洪樂游竝單付
정조 21년
徐邁修以吏曹言啓曰今日政弘文館副校理末望成均館司成李顯默之默字以道字誤書入啓不能照檢臣不勝惶恐而原單子中改付標以入之意敢啓傳曰知道
정조 21년
徐邁修以吏曹言啓曰受由上京及差使員上來守令卽刻下送後草記事命下矣受由上京守令驪州牧使李運昌平山府使李彦敬差使員守令平昌郡守鄭來升俱已催促下送而受由上京守令舒川郡守李儒燁以忠淸水使具明遠翁壻相避巡營今方狀聞不得下去云龍岡縣令徐有聞親病沈重時日之內萬無離捨之望云差使員守令高原郡守張鉉宅身病猝重無以起動云有戰船舟師邑守令與水軍節度使相避載在法典自在當遞恐不可强令還任其外三邑守令則雖未知其親病身病之如何而特敎催促之下無意下去者揆以事體誠甚未安所當重勘而本曹請推之外無他可施之罰何以爲之敢稟傳曰有親病者俟少間使卽下去張鉉宅則焉敢以身病稱托乎卽爲査實草記李儒燁則前此似此相避爲念數遞勿論則渠何敢受由上來於此時該邑乎豐川輕先出代欲爲下敎而未果待城門開下送三南守令中又若有如此之類姑勿狀遞亦勿上送俾除迎送之弊事自本曹卽爲行會此外湖嶺沿野歉損邑守宰無或給由事一體嚴飭各該道臣可也
정조 21년
金勉柱以義禁府言啓曰時囚罪人曺允彦口招公事判付內施以禁錮三年以懲他守令事命下矣曺允彦禁錮三年放送之意敢啓傳曰知道
정조 21년
丁巳九月十五日卯時上詣眞殿行禮仍詣摛文院齋宿擧動入侍時行都承旨徐邁修行左承旨李晩秀右承旨李肇源左副承旨金勉柱右副承旨閔昌爀同副承旨申鳳朝記事官金履永假注書趙璜鎮記注官金良倜記事官吳泰曾一提學鄭民始原任直閣金祖淳南公轍檢校待敎沈象奎待敎李存秀以次侍立訖上具翼善冠衮龍袍乘輿出宣化門協陽門由肅章門入仁政門至萬安門降輿上曰承史閣臣隨入入萬安門報春門詣板位行禮仍詣殿內焚香四拜訖上曰戶曹判書工曹判書及戶曹郞廳持修改物種入來書吏匠手亦爲率入賤臣承命出傳與戶曹判書金華鎮工曹判書鄭民始戶曹正郞尹光心偕入上曰簾帳改懸時毋或喧嘩上立南楹畢懸四面簾帳仍飭淨掃庭陛敎華鎮曰闕內修理之間三年爲之古例則然而近數十年一不爲之該曹所儲其或有裕耶華鎮曰以事理推之則似多蓄儲而自然引用處甚廣而該曹之近年支用多賴於此矣上出正肅門萬寧門詣大酉齋看審兩本宮封香敎晩秀曰封香之多寡不適從今量輕重定式可也仍命入新造分枰又敎曰香室亦準此定式可也上曰承史侍衛出閣門成班可也上命左副承旨與一提學入侍勉柱民始進伏訖民始曰今番幸行沿路邑試射放校卒之應試各異則試官但當按而行之而今者富平所報以鄕軍之願射而不願放爲言事甚乖當矣上曰自整理所嚴題下送之意傳于整理堂上可也賤臣承命出傳于禮曹判書李時秀上曰今年兩南災分俵時或言邑分等便或言面里分等便或言抄戶便各有所見甲乙難定卿則以爲如何民始曰無論抄戶分等朝家之給災元非古也迄于肅廟朝時歉歲施惠不過減大同一二斗而自先朝始有給災之名施惠漸廣便成常例民不以非常之惠知感而況又吏緣爲奸徒耗國用惠不及民乎今則欲罷不能而至於面分等抄戶則尤非朝家所可這這照管者也至以嶺南大同木以錢參半事言之一疋之布旣難中截半徵之錢亦有後錢民旣兩費吏獲雙利民之所納雖精必退吏所替納擧皆濫惡目今各司所捧木無一堪用者此亦所謂惠不及民徒耗國用者也臣常以爲與其通一道錢木參半無寧分左右道一錢一木輪回年次著爲恒式在民則無兩費於國則無所損矣上命退上命右承旨入侍肇源進伏肇源曰科試事體何等嚴重而卽見全羅道京試官金近淳東堂試取啓本則入格人初不開錄只書入門與收券數爻榜目則以御覽冊子上送於該曹云者旣違格例而所謂冊子卽不過該曹憑考之資初非御覽冊子修正之本事未前有誠極可駭當駭京試官從重推考原啓本還下送使之改修正上送而雖以道伯言之本道自有謄錄可以按例擧行則不爲照管致此錯誤者事甚未安當該道臣亦爲推考何如上曰依爲之榜目之不書姓名姑無論成冊事尤駭然當該京試官拿問嚴處京試官必已上來而令道臣榜目修正上送可也出擧條命退諸臣以次退出
정조 21년
行都承旨徐邁修坐行左承旨李晩秀雜科進右承旨李肇源坐直左副承旨金勉柱坐右副承旨閔昌爀坐同副承旨申鳳朝坐直注書金履永仕柳遠鳴病假注書趙璜鎮仕直事變假注書未差
정조 21년
李肇源以都摠府言啓曰今日入直內三廳武兼禁軍及軍兵等當爲中日習射而衣幣香燭親傳相値不得爲之之意敢啓傳曰知道
정조 21년
申鳳朝啓曰玉堂備員間視事頉稟之意敢啓傳曰知道
정조 21년
金勉柱啓曰大司憲李城輔掌令許鍒在外執義趙德潤持平洪時溥未肅拜掌令尹寅基持平朴載德呈辭監察茶時之意敢啓傳曰知道
정조 21년
李肇源啓曰事變假注書金銓身病猝重勢難察任今姑改差何如傳曰允
정조 21년
李晩秀啓曰臣晩秀以司譯院提調雜科試取事進去下直之意敢啓傳曰知道
정조 21년
傳于金勉柱曰當該中官爲先越俸一等
정조 21년
申鳳朝啓曰應敎鄭萬始時在京畿果川地副校理高宅謙時在全羅道昌平地副修撰柳相祚時在慶尙道安東地經筵入番事緊竝斯速乘馹上來事下諭何如傳曰允
정조 21년
申鳳朝啓曰應敎鄭萬始副校理高宅謙副修撰柳相祚在外校理沈象奎內閣入直玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 21년
以李羲甲囚單子判付內依同罪他囚例區別功議勘放後草記爲良如敎
정조 21년
金勉柱以義禁府言啓曰時囚罪人李羲甲依同罪他囚例區別功議勘放後草記事命下矣同罪鄭履綏等頃因判付竝施不敍之典李羲甲施以不敍之典放送而不敍無功議減等之例矣敢啓傳曰知道
정조 21년
丁巳九月十六日卯時上御摛文院咸興永興兩本宮衣幣香燭封裹入侍時行都承旨徐邁修行左承旨李晩秀右承旨李肇源左副承旨金勉柱右副承旨閔昌爀同副承旨申鳳朝記事官金履永假注書趙璜鎮記注官金良倜記事官吳泰曾一提學鄭民始原任直閣金祖淳南公轍檢校待敎沈象奎待敎李存秀以次侍立訖上曰畿伯入來賤臣承命出與在學偕入上曰閣臣及禮房承旨升殿封裹訖上西向跪承旨閣臣以次奉衣幣跪進上親受傳授在學在學奉出傳授執事安于彩輿上步出閣門外詣幕次祗迎時天方雨上曰雖雨奉輿安徐無或爽儀也露立祗送望見彩輿已遠乃乘輿入進善門肅章門協陽門還內諸臣以次退出
정조 21년
行都承旨李城輔在外行左承旨呂善亨坐行右承旨崔在外行左副承旨李秀夏在外右副承旨睦萬中坐直同副承旨李肇源坐直注書金履永仕柳遠鳴病假注書趙璜鎮仕直事變假注書宋應圭仕
정조 21년
呂善亨啓曰行大司憲李秉鼎未肅拜執義未差掌令尹寅基許鍒持平洪時溥朴載德牌招啓辭未下監察茶時之意敢啓傳曰知道
정조 21년
李肇源啓曰來二十一日輪對日次矣敢稟傳曰當次人受點後日次待令
정조 21년
傳于李肇源曰衣幣香燭地方官當爲陪進而永平縣令以沿路守令辭朝云除朝辭給馬星火趁期下去事嚴飭
정조 21년
承旨前望單子入之洪明浩洪義榮落點
정조 21년
李肇源啓曰新除授都承旨洪明浩資是嘉善左承旨洪義榮乃是嘉義座次有違格例何以爲之敢稟傳曰竝許遞前望單子入之待下批牌招察任
정조 21년
承旨前望單子入之李城輔睦萬中落點
정조 21년
李肇源啓曰新除授都承旨李城輔時在京畿驪州地斯速乘馹上來事下諭何如傳曰允
정조 21년
李肇源啓曰新除授承旨睦萬中年限已過何以爲之敢稟傳曰牌招
정조 21년
傳于李肇源曰不爲仕進承旨許遞前望單子入之待下批牌招察任
정조 21년
承旨前望單子入之呂善亨崔落點
정조 21년
李肇源啓曰新除授承旨呂善亨崔年限已過何以爲之敢稟傳曰牌招
정조 21년
金銓改差代以李運恒爲事變假注書
정조 21년
李運恒在外代以宋應圭爲事變假注書
정조 21년
以副校理望筒傳于睦萬中曰副修撰前望單子入之待下批牌招察任
정조 21년
副修撰前望單子入之尹永僖落點
정조 21년
睦萬中啓曰新除授副修撰尹永僖方在罷散中何以爲之敢稟傳曰敍用
정조 21년
以吏曹參議李勉兢牌不進罷職傳旨傳于呂善亨曰只推更爲牌招
정조 21년
睦萬中啓曰新除授吏曹參判徐邁修一體牌招以爲開政之地何如傳曰允
정조 21년
傳于睦萬中曰近每朝朝目接李斌姓名於巡將望以其年老雖不得頻點而試考官案甲戌之科甲寅陞資其後堂上實職無懸注者近來用人之搜羅遠人姑無論竝與姓名三字之四五十年案籤生毛者一未照擬豈不駭然在外敦寧都正張聖佐改差今日政差出文科陞資而只經五衛將而未經實職者及未經僉知五衛將者令該曹書入當窠次次收用無若李斌之特煩飭敎
정조 21년
傳于李肇源曰未肅拜工曹參判許遞今日政差出
정조 21년
申鳳朝啓曰行都承旨李城輔在外左承旨李肇源鑄字所進去同副承旨睦萬中未承牌新除授承旨呂善亨崔座次拘礙啓辭未下臣鳳朝吏兵批兼進之意敢啓傳曰知道
정조 21년
以大司憲望筒傳于李肇源曰除在外人擬入
정조 21년
有政吏批判書宋煥箕在外參判徐邁修進參議李勉兢進同副承旨申鳳朝進以韓致應爲校理柳相祚爲副校理趙德潤爲修撰洪樂游爲修撰李書九爲工曹參判李斌爲敦寧都正朴宗福爲工曹佐郞
정조 21년
再政以李秉鼎爲大司憲權之彦爲工曹參判
정조 21년
兵批判書李祖源宮都城巡審進參判柳誼病參議李文會病參知尹致性入直進同副承旨申鳳朝進副司直韓光植安策鄭東幹副司果李升運洪秀晩竝單付
정조 21년
傳于李肇源曰擧行駭然當該承旨遞差入侍承旨推考前望單子入之待下批牌招察任
정조 21년
承旨前望單子入之李秀夏落點
정조 21년
呂善亨啓曰新除授承旨李秀夏年限已過何以爲之敢稟傳曰牌招
정조 21년
呂善亨啓曰新除授行右承旨崔時在忠淸道淸州地行左副承旨李秀夏時在保寧地竝斯速上來事下諭何如傳曰允
정조 21년
傳于李肇源曰今番幸行時駕過十邑校卒試射放時廣州將校閑良池得永柳葉箭邊四中直赴殿試前別將梁宗海柳葉箭邊三中直赴會試富平將校閑良金鼎三柳葉箭邊三中直赴會試
정조 21년
兵曹口傳政事副護軍金勉柱單付
정조 21년
以兵曹巡將抄啓啓目傳于呂善亨曰因李斌抄啓巡將事今日雖有飭敎而如李斌者又更有幾人未可知文臣堂上未霑實職之人此啓目加差事分付兵曹
정조 21년
李肇源以備邊司言啓曰卽見廣州留守洪檍狀啓則以爲今年本府農形可謂樂歲別無災損而通計未移覆沙合爲三十九結四十一負一束地部劃下十結外不足災二十九結四十一負一束特許加劃事請令廟堂稟旨分付矣今此加請災結比昨年有減無加極其精約特爲依狀請許施何如傳曰允
정조 21년
李肇源以兵曹言啓曰五衛將崔弘毅具錫夏俱以身病猝重時月之內無望供職呈狀乞遞宿衛輪番之任不可久曠竝改差何如傳曰允文臣堂上年老人中未經五衛將人此代擬入而如有當遞人亦爲作窠擬入而下批之人又或有在外人其人卽爲改差其代亦以未經五衛將人擬入爲其資歷有此下敎則老人之事何可知之乎須卽檢擬爲可以此知悉擧行可也
정조 21년
李肇源以兵曹工曹漢城府御營廳言啓曰去七月初八日御營大將李漢豐擧條批旨依爲之擇吉後草記擧行此後宮都城巡審日與三司堂上看審後以形止聯名草記事定式普賢峯補築之式法意至嚴近來則屬之摠廳之後反不若經理廳句管此後春秋摠戎使看審草記秋序在近四山植松之政廟堂各別嚴飭各營而大內俯瞰之東而貞陵後峯西而鞍峴近處南而負峴東西爲先播稷或播松俾有次次蔚然之效可也事命下矣臣祖源臣民始臣心泰臣漢豐今日宮城巡番時鷹峯下後苑主脈沙汰處眼同看審則補築未及始役形止與前無異之意敢啓傳曰知道
정조 21년
禁府啓目光陽前縣監韓師鎮原情云云傳旨內辭意發問目嚴問則游辭粧撰泛稱遲晩所當刑是白乎矣曾經都摠都事勿爲請刑載在大典通編且有嚴問捧口招之命上裁何如判付啓身居分憂之任者凡係字恤之節尤當致意於歉歲是去乙忽爲此前後所未聞之販買民口勒爲奴婢之悖擧虐政是誠是可忍也孰不可忍也是置荒歲饑氓設欲自鬻其身名以官長焉敢生心於利其竇而賭其售乎比之尋常壓良其罪不趐百倍況旀自其口自首者爲三十九名之多則其外隱漏又不知幾十名兺不喩縱有他奴婢之間雜願賣不須論此多彼寡是如乎近來國綱雖曰解弛爲守令而不知守土奉令之意肆犯似此罪科寧不痛惡之甚乎爲先嚴刑一次該道遠地勿限年定配仍施禁錮之典旣聞之後何拘其間之寄縱着跡乎令畿湖道臣押付或區處後狀聞爲旀光陽若此他道亦足反隅豈非廟堂之嚴加察飭者乎竝以知悉爲良如敎又啓目泰川縣監李萬榮原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓考律區別功議草記勘放爲良如敎
정조 21년
大司憲李城輔疏曰伏以臣頃陳微懇祈免誤恩伏蒙聖慈俯賜優假又除水部繼以馹召特令近密之臣傳宣鄭重之敎旋下隆批開示亹亹論之以寵與之至意申之以疏批之舊例且以炎程趨命賤疾難强曲垂軫念姑緩嚴召丁寧勤懇敻越尋常螻蟻微末非所堪承臣雖糜粉將何報塞玆者憲職除旨忽降於意慮之外復有招徠之命其所蒙被寵章如此其極驚惶懍惕若隕淵谷實無措躬之所也竊伏念秋淸日涼講席方開此時寮寀不容暫曠臣久叨左右之班徒切陪侍之願而癃陋之狀承膺無路義分都虧鈇鉞是竢然其悉暴情實仰希矜憐之懷則未嘗少弛也夫欲寡其罪凡物之恒情臣雖至愚不昧於此秪緣臣資性駑下知識空疎重以風眩虛損殆近失心修飭之工全未用力自少及今無一善狀乃以盜竊欺謾貽羞朝紳而顧其不肖之實無所逃於日月之明特以臣爲世祿遺裔而旣濫叨殊遇仁覆之天過加涵容每施之以千萬不敢當之異數苟使臣夙夜悚慄杜門念咎感發於興勸之聖意薰陶於作成之至化澡㵸心身親近簡編幸至於可齒平人則雖永蟄田間莫效犬馬之忠庶幾少贖其欺天之辜而病勢漸痼神精盡消迷罔之症視前益甚膈痛迭發有時昏窒耿耿宿志終未能遂孤負隆眷莫過於此惶愧之私何可盡達其不宜滓穢講綴臣所自量已熟而風憲之長責任甚重邇來選擇亦加難愼況此格外通擬出於聖簡尤是古今稀闊之典若臣者旣無可以一分對揚之望則其安敢曠日虛帶以妨賢路哉伏乞天地父母俯垂照諒亟許遞解諸職仍治臣罪以明邦憲公私幸甚臣無任云云答曰省疏具悉至意前批先敷敦召政待秋涼今則秋涼已久此時登途似不至爲難所以都憲知申之次第有除命且況皆由特旨其所招徠尤不可不愈勤而彌篤期欲必致卿若念此豈待予言之諄複乎卿須安心卽起幡然上來肅命於新授知申之任仍傳于睦萬中曰此批答令地方官傳諭于知申
정조 21년
丁巳九月十七日辰時上御重熙堂左副承旨入侍時左副承旨金勉柱假注書趙璜鎮記事官承膺祚記事官吳泰曾以次進伏訖上曰吏曹參議先爲出牌命書傳敎曰承旨中雜科進去承旨許遞與未差之代前望單子入之待下批牌招察任上曰吏曹參判前望單子入之命退承史以次退出
정조 21년
丁巳九月十七日未時上御便殿坐直承旨入侍時同副承旨李肇源假注書趙璜鎮記事官承膺祚記事官吳泰曾檢校待敎沈象奎以次進伏訖上命書大司憲李城輔疏批上曰婦人轎之馱病雖與濫乘有間若此則眞箇濫乘又有幾箇守令乎守令之不畏朝令莫若近日道伯之顧護顔私亦莫甚於近日日前賓對日酬酢果過直乎廟堂之臣近於朱夫子所謂和泥之病痛更下傳敎嚴飭徒涉於屑越以此筵敎錄送于大臣枚擧關飭諸道如是嚴飭之後不可無考察之擧御史備郞間抽栍摘奸掩置之道伯無異故犯當者姑舍是道伯卽其地定配以勵朝綱斷不可已道臣之守法與否先此亦豈無涇渭而姑不提敎第令關飭之意承旨錄送此筵敎於大臣可也象奎曰御定冊子印役時今番則當有闊狹且有匠手加數使役印出限二十日戶料兵布依例磨鍊分付事下敎矣匠手十名以戶料兵布例限二十日取用事分付兵戶曹何如上曰依爲之唱準亦有前例一體磨鍊事分付可也出擧條命退諸臣以次退出
정조 21년
行都承旨李城輔在外行左承旨金翊休在外行右承旨姜游未肅拜左副承旨睦萬中坐直右副承旨李肇源坐直同副承旨申光祐在外注書金履永仕柳遠鳴病假注書趙璜鎮仕直事變假注書宋應圭仕
정조 21년
傳于李肇源曰海西繡啓來到再明日次對進定於今日
정조 21년
李肇源啓曰諸承旨持公事入侍事命下而再明日次對進定於今日次對日持公事入侍例不得爲之何以爲之敢稟傳曰知道
정조 21년
李肇源啓曰今日次對兩司當爲進參未署經疏批未下外竝卽牌招何如傳曰允
정조 21년
李肇源啓曰前黃海監司徐邁修李泰永依下敎來待矣傳曰入侍
정조 21년
兵曹口傳政事行護軍李書九單付
정조 21년
兵曹口傳政事副司果沈象奎單付
정조 21년
承旨前望單子入之李邦榮兪彦脩趙武範落點
정조 21년
以行右承旨兪彦脩行左副承旨趙武範牌不進推考傳旨傳于李肇源曰與未肅拜承旨竝許遞前望單子入之待下批牌招察任
정조 21년
承旨前望單子入之金翊休姜游申光祐落點
정조 21년
以校理韓致應修撰趙德潤洪樂游牌不進罷職傳旨傳于李肇源曰許遞
정조 21년
睦萬中啓曰校理韓致應修撰趙德潤洪樂游牌不進罷職傳旨今方捧入而應敎鄭萬始副校理高宅謙柳相祚副修撰尹永僖在外校理沈象奎內閣入直玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 21년
以京畿監司李在學啓本罪人趙宗鉉等抱川縣到配事傳于李肇源曰飭已行矣分揀事回諭
정조 21년
李肇源以義禁府言啓曰京畿抱川縣徒竄罪人趙宗鉉金文淳飭已行矣分揀事命下矣趙宗鉉金文淳等竝分揀放送事分付該道道臣之意敢啓傳曰知道
정조 21년
李肇源以兵批言啓曰前判尹趙宗鉉自吏曹送西矣資級係是輔國當爲知中樞下批而時無見窠依例作闕下批之意敢啓傳曰知道謬例與否姑無論只以重籍政之意嚴勘而法已伸矣判堂旣分揀亞尹亦爲給牒敍用可也
정조 21년
有政吏批判書宋煥箕在外參判徐邁修進參議未差右副承旨睦萬中啓曰判書宋煥箕在外未肅拜參議未差小臣獨政未安何以爲之敢稟傳曰仍爲之以申禹相爲執義宋翼孝朴吉源爲校理韓光植爲修撰姜垣爲同敦寧洪受浩爲宗簿正成鼎鎮爲大司諫鄭景祚爲司諫申若樞爲掌令李垿鄭魯榮爲持平
정조 21년
兵批判書李祖源進參判柳誼病參議李文會病參知尹致性入直同副承旨李肇源進以金尙礪鄭衡臣李勉金光鉉洪允五馬之徽朴東煥金漢宗白尙絢石宗克爲五衛將上護軍金文淳單付行護軍洪明浩洪義榮呂善亨竝單付副護軍閔昌爀申鳳朝張聖佐竝單付
정조 21년
傳于李肇源曰在京五衛將新除人中在京而筋力可强者使之明日謝恩後減下在外及老難强者草記減下事分付兵曹
정조 21년
李肇源以吏曹言啓曰高原郡守張鉉宅待差病嚴飭下送後草記事命下矣高原郡守張鉉宅今已差病嚴飭當日下送之意敢啓傳曰知道
정조 21년
李肇源以兵曹言啓曰今日政五衛將望中白尙絢之尙字誤以光字書入臣不勝惶恐而元望筒付標以入之意敢啓傳曰知道不請待罪只稱惶恐事體未安鄕則推考可也
정조 21년
睦萬中以觀象監提調意啓曰本監諏吉廳兼敎授全宗周陞六代以取才居首人該廳前正李廷馥依節目差下使之付軍職冠帶常仕何如傳曰允
정조 21년
李肇源以武臣堂上試官意啓曰今日試射時折衝浪處浩未滿四中依承傳罷職何如傳曰允
정조 21년
李肇源以義禁府言啓曰時囚罪人韓師鎮口招公事判付內爲先嚴刑一次該道遠地勿限年定配仍施禁錮之典事命下矣罪人韓師鎮各別嚴刑一次後全羅道興陽縣遠地勿限年定配以判付內辭意具罪目依例發遣府羅將押送配所而禁錮年限以幾年磨鍊乎敢稟傳曰知道禁錮以三年爲限可也
정조 21년
李肇源以義禁府言啓曰時囚罪人李萬榮原情公事判付內考律區別公議草記勘放事命下矣李萬榮刑曹覆啓內不報營門擅自掘檢有違法禁亦關後弊依道臣所請令該府拿問重勘罪取考律文則大典通編檢驗條有曰不得已掘檢者啓聞擧行大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李萬榮杖一百收贖告身盡行追奪而其七代祖陽元光國功臣云功減一等杖九十收贖奪告身四等放送何如傳曰無異申令之前亦與掘檢稍間此時守令數遞可悶爲先付過放送使之當日還官如是爲民邑仍任之後治蹟一毫放過卽令道臣狀聞勘罪事行會可也
정조 21년
行左承旨呂善亨疏曰伏以臣於癃老蟄伏之中伏奉承宣恩命惶隕感激他不暇顧雖已出肅而第伏念臣年七十有九考之法典過限已久伏況臣之資級視諸座次有違院規則冒沒行公旣是法外且損格例以此以彼實不當因仍蹲冒玆敢略控短章伏乞天地父母特許鐫改以存公格以安私分千萬幸甚臣無任云云答曰省疏具悉疏辭下該曹稟處
정조 21년
吏曹啓目粘連觀此行承政院左承旨呂善亨上疏則以爲臣年七十有九考之法典過限已久伏況臣之資級視諸座次有違院規特許鐫改以存公格亦爲白有臥乎所年滿七十則例不得擬除承旨是白遣且資級之妨於座次者不得行公是白乎則今此呂善亨所帶行承政院左承旨之任似當許遞是白乎矣邇列宰臣所帶遞仍當否事體不輕臣曹不敢擅便上裁何如判付啓許遞爲良如敎
정조 21년
獻納丁志元疏曰伏以臣以地則至孤寒也以人則至拙劣也重以生長鄕曲蔑蔑無聞榮塗一步豈臣夢想之所嘗到而聖世無終棄之物朝家先疎鬱之政不論人器之如何只取科甲之久遠濫竽法從之列一轉再轉轉至納言猥越極矣在臣義分固當感激恩私有除輙膺而第其自量已熟承當無望從前逡巡諒非獲已日前除旨之下適以署經有命雖不得不章皇出肅而因仍蹲冒斷無是理屢犯逋慢之罪惶隕之極無地自容臣旣不以見職自居不宜贅及他說而臣於待罪北邑時月日旣久見聞頗詳一路關防虛實及道里形便略有商度敢此附陳伏惟聖明裁擇焉有國所重甲兵也關防也而我國甲兵以北謂强我國關防以北謂固而北路中六鎭與三甲只限衣帶之一水最當要衝之初地然語甲兵則一卒無長直以捍衛者語關防則空地有間路之捷近者國家所以爲日後之慮者何如是疎略也北之十州最恃爲重者卽親騎衛千人太平無事期會操試則鮮服怒馬看若可用而大邑百餘小邑五十散在南北相距千里之地脫有緩急時日之間顧何能星奔颷馳一齊赴期於行本兩營之間乎然則所謂親騎衛難保其得力於不時之用也他餘軍伍之瘦弊甚於三南武學之殘劣殆不成樣無論十州與三甲朝夕相守於官府者不過若干吏隷數箇將校而已萬一有忽溫之豕突尼湯介之蜂至白晝空城橫行憑陵憑堞捍禦者誰也列隊拒敵者誰耶臣聞白山之下有曰天坪卽古所謂大漠也東連甲山之虛項北接茂山之長坡南通寶多之緩項緩項嶺下乃爲甘坪甘坪之東南卽排星浦而長坡茂山之空地也緩項甘坪乃吉州甲山間空地也排星浦乃北靑咸興間空地也長坡之抵甘枰僅百有餘里大抵天坪之去寧塔烏喇俱不滿四五日程而與船城艾源鷄犬相聞長坡天坪亦咫尺相接之地也自排星爲始往往有人家然或四五十里而五六家或二三十里而三四家而一線間路直亘安邊旣甚捷近又非險阨彼若發於寧塔休於天坪人齎數升之糇馬用三日之力則可以經擣安邊安邊以北雖有羆罷之士金湯之固顧何補於勝敗之數乎捷路之有無鎭邑之虛實彼若昧昧則可謂姑息之幸而開市往來之際賈胡與通使輩尋常酬酌無所不至邑鎭虛實如悉其家間道路遠近若指諸掌上者儻或有之則是豈非大可懼而大可慮處哉雖在平常無事之時其爲陰雨之備不容少忽臣以爲宜令北關十州及三甲長津各設附騎衛十番而番置一將又以別將一人都統十番逐朔排日番番輪直而春秋都試射放出身冬夏大政久勤錄用則科宦絶貴之地功名健羨之輩其必裂裳縳袴欣然促裝敏於從令一令之下旬月之間十有三州辦置一萬三千之精兵銳卒雖有他日不虞之慮登城足以禦衝犯對陳可以張聲勢也今日北邊制兵之要似必無過於此而若其間路遮絶之要則設防長坡在所不已一過長坡不由甘枰則他無徑路又歷甘坪直走排星達於安邊則甘坪排星亦不可不設防也以此三處竝設鎭堡而稍費數年之功築以堅城附近各邑移屬公賤換定土兵募民耕種蠲賦十年則無土之民聞風四集靡室之徒如水竝湊未過三四年儼成巨鎭烽燧相接斥堠相連則茫茫大漠一矚千里之地望塵而知多少辨色而知遠近隨變報警殆如應響眞所謂彼已上馬我已控弦者也今日北邊守阨之要亦必不外於此也人或謂廢四郡募民居接之令新下若又更興長坡之役則一時竝擧恐不無礙掣之端而臣以爲厚州等四郡固有土田之饒蔘貂之利而若其爲一路關防遮截間道闖窺之憂則惟此長坡等數處最緊且要兼據四郡之利而重爲一路之防此尤不可等閑抛置以貽日後之慮也臣聞蜂蠆之螫負其毒也戰士之勇利其器也戰士而無利器則又何足恃也夫戎器中射疎及遠者莫如弓矢鳥銃而皆不過百步之限也惟連弩之法隨弓强硬能過三四百步矢之所觸堅無不碎强無不破歷觀前史以伏弩連弩而勝者指不勝摟而至我東新羅時金庾信亦以連弩之法破高麗十萬之衆則我東亦有此法而今不行矣臣未知其製樣之何如而槪聞一機十矢之法引繩發機之妙有可反隅者蓋此法無論水陸俱爲制敵之長技而最利於守城今聞製造之法在於南漢軍庫中而所造之費極其省約又況鄕兵及雜色老羸平日不知操弓者一朝驅之於矢石之下將焉用哉此法一行則以其所儲之弓箭量其强弱輕重載弩而射之則固無工拙勇怯之殊而人人得爲精兵矣臣竊謂國家宜命有司多造連弩之法措置於南北有城池要害之處時時鍊習則豈不爲緩急之用制勝之效耶近年輒因荐歉京外操鍊竝爲停止者已至多年所謂束伍軍兵不知戰陣之爲何事謀避軍役者以着氈笠爲一大羞恥事平居擧皆着笠軍民儒士無以分別或軍裝兵器一無所儲每當聚閱之時互相轉借於隣邑以過點爲事此非所以預備不虞恒若對敵之意也師律解弛疎忽莫甚臣以爲若値歉停操官門聚點之時則該帥臣劃一知委於各邑及鎭營同日擧行俾絶轉借之弊則不過三四次後必無戎裝服色未備之患矣凡此數條雖若非當今之急務而桑土之備不可以無事而少緩是故古昔明王未嘗以一日無敵忘其一日之備伏願聖明留神採擇焉臣稟賦脆弱素抱貞疾而月前詣臺之路重致落傷肢骨尙今麻木又値換節之時失於調治一倍添劇蠢動無路天牌之下又此違傲臣罪至此尤無所逃伏乞聖明俯垂諒察亟許鐫遞仍治臣逋慢之罪以肅朝綱焉臣無任云云答曰省疏具悉辭皆實用許令廟堂稟處爾其勿辭察職
정조 21년
行都承旨李城輔在外左承旨未差右承旨尹致性生左副承旨李肇源坐直右副承旨李泰永坐直同副承旨未差注書金履永仕柳遠鳴病假注書趙璜鎭仕直事變假注書宋應圭仕
정조 21년
李肇源啓曰行大司憲李秉鼎掌令許鍒持平鄭魯榮李垿牌招啓辭未下執義申禹相掌令申若樞在外監察茶時之意敢啓傳曰知道
정조 21년
李肇源啓曰左邊捕盜大將柳孝源以禁軍別將明日慕華館禁軍戎器點考出去所佩命召及大將牌傳令牌何以爲之敢稟傳曰仍佩往來
정조 21년
傳于李肇源曰戶曹判書入侍
정조 21년
傳于李肇源曰諭善入侍
정조 21년
以金履永拿處傳旨傳于李肇源曰姑爲分揀
정조 21년
李肇源啓曰行左承旨金翊休時在忠淸道忠州地同副承旨申光祐時在江原道原州地竝斯速乘馹上來事下諭何如傳曰允
정조 21년
承旨前望單子入之尹弘烈李枰落點
정조 21년
以右承旨尹弘烈牌不進推考傳旨傳于李肇源曰與右副許遞前望單子入之待下批牌招推移入直
정조 21년
承旨前望單子入之尹致性李泰永落點
정조 21년
傳于李肇源曰上相八耋古豈有哉今日卽卿晬日且欣且貴玆遣史官存問起居仍令度支傳致米肉衣資竝須知悉事遣史官傳諭于洪領府事而米肉衣資領去戶郞一體存問草記事分付
정조 21년
以校理朴吉源牌不進罷職傳旨傳于李泰永曰只推更爲牌招
정조 21년
以兵曹禁軍戎器點考設行單子傳于李肇源曰兵曹坐起訓鍊院卽無異於該衙門則近來必爲於慕華館亦出於不師古之一端今番則雖已啓下此後則復舊例
정조 21년
以兵曹堂下武臣朔試射訓鍊主簿金啓默鐵箭入格別單傳于李肇源曰鐵箭之二百五步古豈有哉旣有邊將承傳除拜前爲先陞敍
정조 21년
李泰永以講學廳言啓曰元子宮進講小學今日畢秩第五卷仍爲溫繹繼講冊子待議定進講之意敢啓傳曰知道
정조 21년
尹致性以備邊司言啓曰卽見平安監司朴宗甲災實分等狀啓則平壤等二十八邑置之稍實陽德等十四邑置之之次尤甚名色不爲擧論後錄諸條竝請令廟堂稟旨分付矣其一無論稍實之次區別被災面里所受當年還上以相當穀準折代捧待明秋還作本邑事也其一義州雖曰稍實而昨年經水之民瘡痍未復今若竝督新舊還則恐有渙散之慮昨年被災民所停還上今姑仍停事也其一推奴徵債限明秋防塞事也分等依狀請施行稍實邑被災面里相當穀代捧事本道代捧已成謬例以致大米之漸縮此已可悶而稍實邑尤甚面里之代捧其例絶罕無難仰請不可無警該道臣推考之次邑尤甚面里以相當穀限五分一準折代捧待明秋還作本色義州昨年被災民所停還上仍停事如是稍豐之年煩請更停極爲未安而旣已登徹姑爲依施推奴徵債限明秋防塞事一體許施何如傳曰允關西代捧不可以代捧言看作恒例無關於狀請與否大米姑無論小米亦然則民情自民情民弊自民弊揆以國綱寧有如許法典乎初欲許施於防啓之草記矣更思亦不必然與之次邑付之道臣從民願量宜代捧事分付可也
정조 21년
尹致性以戶曹言啓曰傳曰上相八耋古豈有哉今日卽卿晬日且欣且貴玆遣史官存問起居仍令度支傳致米肉衣資竝須知悉事遣史官傳諭于洪領府事而米肉衣資領去戶郞一體存問草記事命下矣領府事洪樂性家米五石太二石猪肉五斤衣資綿紬五疋木綿七疋考例磨鍊輸送仍令本曹郞官存問之意敢啓傳曰知道
정조 21년
李肇源以兵曹言啓曰今九月十九日立冬改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 21년
李肇源以兵曹言啓曰今九月十九日各廳堂下武臣朔試射時都摠府都事田佐顯中樞府都事李景佐訓鍊院主簿崔翼俱未滿四中武臣兼宣傳官金時顯八月朔退試時未滿四中各決棍十度訓鍊院參軍洪重起無分依定式汰去訓鍊院主簿金啓默只以鐵箭試取至於身病及呈辭受由人等退試次姑爲懸頉以入之意敢啓傳曰知道武兼黃閏銓連爲居首可知其善射陞敍調用而堂上朔試射連三次居首加資堂下亦豈不然詳考申明定式後草記陞敍陞資間論賞俾有有賞有罰懲勸竝行之實效朔射亦國射何渠不若行首監試之宣傳官廳射會乎
정조 21년
李肇源以兵曹言啓曰忠翊衛將李海範除授在外過限未上來依法典改差何如傳曰允
정조 21년
行左承旨姜游疏曰伏以臣犬馬微誠雖切瞻天之願蒲柳殘喘已絶當也之望不自意我聖上乃推簪履之盛念特除喉舌之華貫枯木生花不足以喩其榮也以臣感激之忱急於叩謝深夜隨牌待朝肅命區區隕結之心豈不欲長依日月之末光以頌天地之厚德而臣之年齒今已七十有六不但筋力之難强年格之有拘雖以院規言之臣資是嘉義座次有礙於知申以此以彼不可仍冒玆敢略陳微懇仰瀆崇聽伏乞聖明俯賜鑑諒亟遞臣見職以安賤分不勝幸甚臣無任云云答曰省疏具悉疏辭下該曹稟處
정조 21년
吏曹啓目粘連觀此行承政院左承旨姜游上疏則以爲臣之年齒今已七十有六不但年格之有拘雖以院規言之資是嘉義座次有礙於知申不可仍冒亟遞臣見職是白乎所年滿七十則例不得擬除承旨是白遣且資級之妨於座次者不得行公是白乎則似當許遞是白乎矣邇列宰臣所帶遞任當否事體不輕臣曹不敢擅便上裁何如判付啓依回啓施行爲良如敎
정조 21년
左副承旨睦萬中疏曰伏以臣孤寒則墻壁無依衰鈍則駑力盡而天地之大無物不囿雨露之仁隨地均霑前後所蒙恩私莫非意想所不到昨冬以後除旨聯翩八朔騎省經旬喉院此豈生疎如臣昏瞀如臣者所可承當也哉造化之工雖非庶品所敢測而生成之澤常著於運用之妙他人視聽猶且咨嗟聳動況復深仁厚澤淪肥浹髓寸丹如結感淚成血惟當之者自知而已念臣百年之門戶已替平日之才識全乏通籍四紀未有一日之歷試環顧當世曾無一人之推挽重以守柱之見未能隨人俯仰閉影窮廬自分爲世間之棄物久矣苟非我聖上矜憐而覆燾之剪拂而鞭策之則陰崖幽草何由被澤於陽春哉臣之所自悼者生逢聖明而質已衰朽古稀之年更添一齒夙夜之役斷非所堪枯骸有復肉之恩陳荄無謝榮之路闔門十口惟有聚首攢手顒祝億萬斯年之慶而已曩叩銀臺宜卽以年格祈免而銜恩怵義未忍便辭矣恩遞未幾除命荐下臣是何人叨此不世殊恩於年限已過之後也身隨召牌跡廁禁直通宵玉漏尺天孔邇榮渥至矣志願畢矣雖卽日退塡溝壑亦何所恨一息未泯之前豈敢以筋力爲辭而第念公格不可不守誤恩不可屢辱玆不避瀆擾之誅輒敢援例自引伏乞聖慈特垂諒察亟許鐫遞以安微分千萬幸甚臣無任云云答曰省疏具悉本職許遞
정조 21년
丁巳九月十九日辰時上御便殿右副承旨入侍時戶曹判書諭善來待諸臣同爲入侍時右副承旨李肇源假注書趙璜鎭記注官金良倜記事官吳泰曾兼戶曹判書金華鎭諭善尹得孚一提學鄭民始原任直提學徐龍輔直提學李晩秀行護軍李集斗韓晩裕原任直閣金祖淳南公轍檢校待敎沈象奎待敎李存秀副司正曺錫中黃基天以次進伏訖民始曰雨餘催寒聖體若何上曰一樣矣民始曰講筵初開睿學日將一部小學於焉已畢群情歡忭難以言語形容矣上敎得孚曰繼講冊子宜卽議定而大學無或太早耶得孚曰向筵亦以此奏達而大學是古人十五而入者也睿學今雖夙詣而大學則似或稍早矣上曰然則當以何冊繼講乎得孚曰向已書問於師傅當待其回報仰達矣上曰諭善之筋力尙强戶判亦較之三年前反復勝焉近來老人之筋力少年所不逮者多矣今日乃領府事生日元老之八旬壽席古所稀矣仍敎華鎭曰卿家多壽人矣入耆社者幾人華鎭曰臣祖父行三兄弟入耆社臣父行亦有數人矣上曰元子畢講而自慈宮略備酒饌聞卿等盡爲入來仍爲召接今日之食諭善當爲主矣華鎭曰臣等之獲參寔是分外之榮而歡忭之忱有不自勝矣上敎肇源曰昨日海西繡啓之大臣擧條多與原啓相違者故今日使之改修入而有司堂上與前海伯皆就大臣第相議爲之耶肇源曰朝者卽以此知委而擧條姑未入來矣命書傳敎曰諭善尹得孚遵用南奉朝賀之例則今番小學畢講後當爲加資而此亦或涉於張大欲待來頭爲之內下豹皮一令賜給掖庭署司鑰以下講學廳書吏使令等令該曹米布題給閣臣中李晩秀南公轍皆以乃父之子講席連爲輪進亦可謂稀貴內下鹿皮各一令賜給上曰小學每卷賞格領來戶曹郞廳尹光心外職陞敍領來書吏及下人等分等施賞物種所管貢人舊遺在中二百石蕩減以示識喜之意出榻敎命退諸臣以次退出
정조 21년
行都承旨李城輔在外行左承旨李集斗坐行右承旨李晩秀坐左副承旨尹致性坐直右副承旨李肇源坐同副承旨李泰永坐直注書金履永仕柳遠鳴病假注書趙璜鎭仕直事變假注書宋應圭仕
정조 21년
藥房提調李時秀右承旨尹致性啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 21년
以上護軍李柱國掃墳後入來肅拜單子傳于李肇源曰留待持公事入侍時同爲入侍
정조 21년
李肇源啓曰合辭方張之時兩司無詣臺之員事甚未安除在外未署經疏批未下外未肅拜呈告人員竝卽牌招何如傳曰允
정조 21년
李泰永啓曰吏曹郞廳來言承旨有闕政事取稟傳曰前望單子入之待下批牌招察任
정조 21년
承旨前望單子入之李集斗李晩秀落點
정조 21년
尹致性以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣雨漏一庫蠶壇碑閣雨漏一庫追慕洞碑閣防草三張脫落淨業院碑閣防草間間脫落流霞亭雨漏二庫千慕堂雨漏三庫萬懷堂雨漏二庫分付各該司使之卽速修改之意敢啓傳曰知道
정조 21년
尹致性以戶曹言啓曰慶熙宮差備內雨漏處修改吉日令日官安圭祥推擇則今九月二十四日辰時爲吉云以此日時擧行何如傳曰允
정조 21년
李泰永以內醫院都提調提調意啓曰駝酪粥自十月初十日當爲封進依前例擧行事預爲分付司僕寺之意敢啓傳曰知道在外副提調許遞右副爲副提調可也
정조 21년
李肇源以兵曹言啓曰新除授五衛將朴東煥今曰已爲肅謝金光鉉金尙礪白尙絢洪允五鄭衡臣金漢宗石宗克馬之徽李勉俱皆在外且是年老之人勢難上來竝減下之意敢啓傳曰知道
정조 21년
李肇源以御營廳言啓曰本廳所管長淵汪濟屯牛隻事因慰諭御使呂駿永別單回啓擧措批旨內繡單旣云皮不存之物則必皆旣歸烏有下款之更請作錢蕩滌未免首尾之橫決旣聞其無牛何可勒徵牛價乎分付該營査實蕩滌後草記俾除民害而果然除弊與否令道臣詳査如有違越者屯監嚴治事分付可也事命下矣本屯所在屯牛都數今爲八十二隻而果是名存實無多有民弊故一竝燒案蕩滌後聚會民人詳細曉諭之意當該地方官長淵縣監處發關知委之意敢啓傳曰知道
정조 21년
李泰永以文臣朔試射試官意啓曰今日試射時成均館典籍韓錫仁無緣不參依定式令該府拿問處之何如傳曰分揀可也
정조 21년
李肇源以一所巡廳言啓曰去夜二更一點量祗詣景慕宮宮門外守直捕校捕卒等摘奸時右邊捕校初不來待莫重守直之地以致闕額者事未前有萬萬驚駭常時不能檢飭之失在所難免當該捕盜大將從重推考何如傳曰宮門豈有捕校守直之例乎草記還給可也
정조 21년
李晩秀以義禁府言啓曰忠淸監司韓用和狀啓內洪州前牧使柳誼罪狀令攸司稟處事啓下矣柳誼今方待命拿囚之意敢啓傳曰放送可也
정조 21년
禁府啓目粘連加平郡守鄭殷祥段前機先通非所可論乘轎事段女轎駕牛因病馱歸勢不獲已則有難直歸之於犯禁是白遣韓師鎭段査啓論列與囚供無甚異同旣因判付已爲刑配置之何如判付啓依允爲旀鄭殷祥段臺疏三件幾皆脫空其中徵逋事嬖吏云云査啓亦歸之爽實到今別無更覈之端放送使之今日內還官爲良如敎又啓目粘連向前金近淳亦職在掌試之任不有常例入格之人初不開錄於啓本至有還下送之擧揆以法意殊極可駭以此照律何如判付啓廟堂關辭之做錯非渠之罪當該發關之有司堂上從重推考此囚段以公罪區別功議勘放爲良如敎
정조 21년
李晩秀以義禁府言啓曰保放罪人金近淳議處公事判付內廟堂關辭之做錯非渠之罪當該發關之有司堂上從重推考此囚以公罪區別功議勘放事命下矣金近淳還囚而取考律文則大明律公式條有曰若上書及奏事錯誤者杖六十矣金近淳杖六十以功罪收贖而其五代祖壽恒保社原從功臣云功減一等笞五十以公罪收贖放送何如傳曰允
정조 21년
丁巳九月二十日辰時上御誠正閣藥房入診諸承旨持公事同爲入侍時藥房提調李時秀右承旨尹致性左副承旨李肇源右副承旨李泰永記事官金履永假注書趙璜鎭記注官金良倜記事官吳泰曾檢校直閣金勉柱醫官柳光翼金孝儉白成一李周憲李惟鑑吳仁豐丁希泰以次進伏訖時秀曰今日立冬無異初寒聖體若何寢睡水剌之節亦何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰醫官待令使之入診何如上曰置之可也時秀曰駱粥自來月初一日封進矣眞殿所薦亦爲依近例封進乎上曰依此爲之時秀曰嘉順宮慶壽宮亦爲一體封進乎上曰置之可也時秀曰臘劑今將始製而濟衆丹所入靑皮絶種久矣前年亦以他材代入今年則何以爲之乎上曰他材代入可也承旨以次讀奏公事泰永讀奏咸慶監司李鼎運狀啓利城縣監沈尙之等到任事致性曰戶房無公事泰永曰禮房無公事肇源讀奏北兵使鄭觀采狀啓邊將到任開坐事肇源讀奏江原監司徐有防啓本罪人崔廷岳鐵原府到配事黃衡光寧越府到配事致性曰工房無公事上命分書判付訖上曰李柱國今爲掃墳後入來矣使之入侍賤臣承命出傳與上護軍李柱國偕入進伏上曰往來之際筋力無損乎柱國曰常時一日半之程費了四日於此可知筋力之消亡矣上曰神觀無損可謂矍鑠矣與卿同甲而在崇班者幾人柱國曰左相及奉朝賀李命植是也上曰奉朝賀則耳聾矣然何傷乎其中子孫之多無如卿之福力曾孫爲幾柱國曰曾孫五人玄孫一人上曰不但福力如卿者寡將臣中如卿之相貌者亦無之蓋人才隨時而降也柱國曰臣不才倖會致位至此者莫非聖恩而才固不借於異代矣一代之才足了一代之事此後將臣豈無其人命退諸臣以次退出
정조 21년
行都承旨李城輔在外行左承旨李集斗坐直行右承旨李晩秀坐左副承旨尹致性坐右副承旨李肇源坐同副承旨李泰永坐直注書金履永仕直柳遠鳴病假注書趙璜鎭仕事變假注書宋應圭仕
정조 21년
李肇源啓曰來二十五日朝參日次矣敢稟傳曰停
정조 21년
以大司諫成鼎鎭司諫鄭景祚獻納丁志元掌令許鍒持平鄭魯榮李垿牌不進罷職傳旨傳于李晩秀曰只推更爲牌招
정조 21년
傳于李泰永曰禮房承旨入侍
정조 21년
李晩秀啓曰行大司憲李秉鼎未肅拜執義申禹相在外掌令申若樞呈辭許鍒持平鄭魯榮李垿傳旨未下監察茶時之意敢啓傳曰知道
정조 21년
傳于李肇源曰在外玉堂許遞與未差之代前望單子入之㸃下中罷散人敍用
정조 21년
玉堂前望單子入之應敎鄭東榦校理韓致應副校理洪樂游金近淳修撰趙德潤洪秀晩副修撰宋祥濂韓用錫落點
정조 21년
傳于李泰永曰疏批略宣予意明日候班承宣亦當備員斯速乘馹上來事更爲下諭于知申
정조 21년
李肇源以備邊司言啓曰北道先運襦衣作木三十七同零去核木花二千一百三十七斤零照數捧上尺量稱量後仍爲監封逢授於齎去禁軍處沿路輸運及本道頒給時各別着念擧行俾無尺寸斤兩從中閪失之弊事別爲措辭發關嚴飭之意敢啓傳曰各別嚴飭俾有實效而卿亦各別嚴飭監捧下送令久則必稍弛從當下送宣傳官潛行西北邊邑道帥臣察飭勤慢各別考察當有處分而昨年嚴飭何如而所謂兵裨名以摘奸弊多有之而欲觀今年擧行姑置之今年又或如前民未蒙實惠先自帥臣隨現卽其地方施以充軍之典以示信令之意事嚴飭可也
정조 21년
禁府啓目粘連向前金達淳亦職在出納之地不有常格徑捧肅單固已可駭次對筵話旣嚴且重關係民事尤當審愼而不能點檢有此爽誤致勤改下揆以事體萬萬駭然以此照律何如判付啓以公罪區別功議勘放後草記爲良如敎
정조 21년
李晩秀以義禁府言啓曰保放罪人金達淳議處公事判付內以公罪區別功議勘放後草記事命下矣金達淳還囚而今九月十一日傳旨內望單姑未啓下則焉敢徑呈肅單乎捧納推考同月十四日傳旨內次對筵話之關係民事處尤宜審愼而不但爽實亦有相左於後考者未免改下豈有如許事體乎生疎之注書何足責拿問重勘罪取考律文則大明律制書有違條有曰凡奉制書有所施行而違者杖一百不應爲條有曰凡不應得爲而爲之事理重者杖八十名例有曰二罪俱發以重者論矣金達淳從重論杖一百以公罪收贖而其五代祖壽恒保社原從功臣云功減一等杖九十以公罪收贖放送之意敢啓傳曰知道
정조 21년
死罪臣金憙疏曰伏以慶節方屆茀祿滋至此政滿朝群臣舞蹈懽忭之辰而臣獨以罪負至重屛伏竢勘之蹤病又沈綿已成癃廢長委牀玆無望蠢動徒抱戀結之忱莫廁起居之列三載于玆矣伏祝每年之是月是日內閣諸僚咸造獻賀而臣之無似亦得與焉顧此區區微衷不勝萬萬慶幸而再昨年以來逖違天陛闕此常禮只與鄕里父老北望攢祝互歌天保之章粗效華封之祝臣誠雖倍切於他日臣罪益復添於此時論以邦憲尤豈倖逭玆敢不避猥越冒死自列伏乞聖明亟降重誅以爲爲人臣而蔑臣分者之戒焉臣無任云云答曰省疏具悉卿懇久未見卿豈勝欲見卿之思明日閣班之未參何庸過辭卿若俟間上來則奚特閣班添一閣僚之爲幸望須副此至意仍傳曰此批答遣史官傳諭于金判府事
정조 21년
草莽臣宋煥箕疏曰伏以臣於日前史官之回魂㩳心悸罔知攸措只以草草數語附奏而縮伏屢日迄未聞收回成命臣心之惶霣震剝當復如何臣之前後所叨已極踰分每自循省轉益懍惕而今玆寵擢尤豈非夢寐所不到耶臣伏讀聖批以故事可述爲敎臣於此誠不勝惶愧欲死也臣之不肖無狀無往而非忝先而今於此職諉以先祖之所嘗承膺而晏然冒當則將作何許入耶臣固愚昧無所知識而決不敢乃爾也至於世道之敎期待之諭亦豈料日月之明猶有此遺照耶臣之向來一出亶由區區延頸之忱而鄕里庸人無一可取之狀旣已聖鑑之所俯燭則批旨中所敎不幾近於强僬僥以扛九鼎責蚊蚋以負泰山乎恩諭雖極諄複私心冞增慙懼伏乞聖明念名器之重察肝膈之懇亟許鐫改以安微分千萬幸甚抑臣又有惶悶不自安者食物恩賜之不敢復辭雖出於怵分畏義而係是常祿之代則在臣廉隅豈不萬萬歉愧竝乞垂察焉臣無任云云答曰省疏具悉卿懇卿之辭巽何乃太過當大抵士之壯行本於幼學猶誠正而後修齊條理不可紊而其實無二致以是世道之責尙亦在於經幄之地況乎如卿林下讀書之士乎卿之出與不出惟求其適可之義而已豈必幡然於經筵之銜而邁邁於世道之責然後始可曰義所當然乎卿若參倚於此箇事理則予所以召之卿所以膺之非無所據卿須體此至意卽爲上來行公仍傳曰此批答連山下去史官傳諭于吏判
정조 21년
丁巳九月二十一日辰時上御重熙堂左承旨入侍時行左承旨李集斗記事官金履永記事官承膺祚記事官吳泰曾以次進伏訖上命書榻敎曰忠勳府堂上李敬一朴宗珪分揀命退承史以次退出
정조 21년
行都承旨李城輔在外行左承旨李集斗坐行右承旨李晩秀坐左副承旨尹致性坐直右副承旨李肇源坐直同副承旨李泰永坐注書金履永仕柳遠鳴病假注書趙璜鎭仕直事變假注書宋應圭仕
정조 21년
王大妃殿惠慶宮中宮殿內閣政院玉堂宗親儀賓朝廷二品以上六曹堂上奉朝賀口傳問安答曰知道
정조 21년
傳于尹致性曰左承旨入侍
정조 21년
傳于李泰永曰金奉朝賀入侍
정조 21년
李泰永以禮曹言啓曰今九月二十二日大殿誕日諸道所封賀箋中雲山郡守張夢說雖非應封官以別軍職封箋矣一體看審捧入之意敢啓傳曰知道
정조 21년
丁巳九月二十二日辰時上御便殿左承旨右副承旨入侍時行左承旨李集斗右副承旨李肇源記事官金履永承膺祚吳泰曾以次進伏訖上命書榻敎曰領府事入侍又命書榻敎曰時原任閣臣入侍賤臣出頒榻敎與領府事洪樂性左議政蔡濟恭右議政李秉模一提學鄭民始二提學沈煥之原任直提學徐浩修金載瓚徐龍輔鄭大容直提學李晩秀原任直閣金勉柱金祖淳南公轍李始源檢校待敎沈象奎原任待敎徐有榘檢校待敎李存秀偕入進伏上曰領府事行步大勝於前矣樂性等曰千秋聖節自古爲人臣欣頌之日今日又是天心吉祐日氣淸霽聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣上曰弘化門除標信開鑰使洪義榮親奉領府事箋文以入賤臣承命出傳義榮奉箋文入上曰領府事難於行禮箋文直授領府事使之親進幾案以替庭下行禮可也上曰今日自慈宮略設酒饌卿等出外分嘗可也命退諸臣以次退出
정조 21년
丁巳九月二十二日午時上御誠正閣右承旨左副承旨同副承旨入侍奉朝賀同爲入侍時行右承旨李晩秀左副承旨尹致性同副承旨李泰永記事官金履永承膺祚吳泰曾奉朝賀金鍾秀以次進伏訖鍾秀曰日氣頗寒聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣鍾秀曰元子宮講學日就臣不勝歡忭矣上曰卿之行步一向不健而神采動作比諸昨年關東作行時頗勝矣俗離山來往不至爲疲而所下御製詩亦見之否鍾秀曰臣逖違之餘適玆登筵願一瞻仰耿光矣上曰鬚髮白已三之二矣鍾秀曰天顔之豐盈一如前日矣上曰今日將直往抱川乎鍾秀曰今已日晏明曉當發矣上曰更俟春和當復相見矣命退諸臣以次退出
정조 21년
行都承旨李城輔在外行左承旨李集斗坐行右承旨李晩秀坐左副承旨尹致性坐直右副承旨李肇源坐同副承旨李泰永坐直注書金履永仕柳遠鳴病假注書呂東植仕直事變假注書宋應圭仕
정조 21년
李集斗啓曰假注書趙璜鎭身病猝重勢難察任今姑改差何如傳曰允
정조 21년
李肇源啓曰今九月二十四日祿都目政事爲之之意敢啓傳曰知道
정조 21년
趙璜鎭改差代以呂東植爲假注書
정조 21년
傳于李肇源曰筵中亦有下敎於判尹者大抵籍政之駭然莫甚於近來竝與藏弆而不守古法他尙何說因此思之適値式年而兩南民事當有別般闊狹之道勘籍退以明年冬而又因此思之軍案一也改都案亦爲退以明年冬湖西海西亦用此例事令廟堂分付各該道臣嶺南伯十七還營云而湖南伯姑無登聞者民事不可後時後時則實惠豈下究乎閏年之九月常年之十月也十月已過念後分等之啓尙杳然是豈民事不可緩之義竝以此意嚴飭兩南道臣
정조 21년
以大司諫成鼎鎭司諫鄭景祚獻納丁志元掌令許鍒持平鄭魯榮李垿牌不進罷職傳旨傳于李肇源曰只推
정조 21년
丁巳九月二十三日辰時上御便殿右承旨入侍時行右承旨李晩秀記事官金履永記注官金良倜記事官吳泰曾以次進伏訖上曰左傳之役何間當了云耶晩秀曰十月內似當告功矣上曰八子百選板木甚好如有願私印者許印廣布可也命退承史以次退出
정조 21년
丁巳九月二十三日未時上御重熙堂右副承旨入侍時右副承旨李肇源假注書呂東植記注官金良倜記事官吳泰曾以次進伏訖上曰安岳郡守入侍良倜承命出傳與安岳郡守李始源偕入進伏上敎始源曰何當下去耶始源曰明日下去矣上曰何時又當上來乎始源曰開春後當上來矣仍命退諸臣以次退出
정조 21년
行都承旨李城輔在外行左承旨李集斗坐行右承旨李晩秀坐左副承旨尹致性坐直右副承旨李肇源坐直同副承旨李泰永坐注書金履永仕柳遠鳴病假注書呂東植仕直事變假注書宋應圭仕
정조 21년
傳于李泰永曰明日當由逌瞻門展拜該房知悉